Talba tal-mirbuħin Lill-mexxej tal-kor. Fuq "Il-Ġilji". Xhieda. Ta' Asaf. Salm. O Ragħaj ta' Iżrael , agħti widen, int li tmexxi bħal merħla 'l Ġużeppi. Int li qiegħed fuq il-kerubini, iddi quddiem Efrajm, Benjamin u Manassi. Qajjem il-qawwa tiegħek, u ejja ħa ssalvana. Reġġagħna għal li konna, Alla tal-eżerċti; itfa' fuqna d-dija ta' wiċċek , u nkunu salvi. Mulej, Alla tal-eżerċti, kemm se ddum tinkorla minkejja t-talb tal-poplu tiegħek? Tmajthom il-ħobż magħġun bid-dmugħ, sqejthom id-dmugħ bix-xaba'. Għamilt minna t-tilwim tal-ġirien tagħna, l-għedewwa tagħna jiddieħku bina. Reġġagħna għal li konna, Alla tal-eżerċti; itfa' fuqna d-dija ta' wiċċek, u nkunu salvi. Int qlajt dielja mill-Eġittu, warrabt il-ġnus biex tħawwel lilha. Ħejjejt l-art għaliha; hi xenxlet għeruqha u mliet l-art. Tgħattew l-għoljiet bid-dell tagħha, bħaċ-ċedri l-kbar il-friegħi tagħha . Meddet sal-baħar il-friegħi tagħha, sax-Xmara ż-żraġen tagħha. Għaliex, mela, ġarraft il-ħitan tagħha, u kull min jgħaddi jqaċċat minnha? Iħarbatha l-ħanżir selvaġġ, il-bhejjem tar-raba' jirgħu fiha. Erġa' ejja, Alla tal-eżerċti; ħares mis-sema, u ara, u żur 'il din id-dielja. Ħu ħsieb dak li ħawlet lemintek, ir-rimja li int kabbart għalik. Jinqerdu mal-ħarsa qalila ta' wiċċek dawk li tawha n-nar u qaċċtuha. Ħa tkun idek fuq il-bniedem ta' lemintek , fuq il-bniedem li int saħħaħt għalik. Aħna ma nitbegħdux minnek; roddilna l-ħajja, u aħna nsejħu ismek. Reġġagħna għal li konna, Alla tal-eżerċti; itfa' fuqna d-dija ta' wiċċek, u nkunu salvi.